Αιολικό Πάρκο Παναχαϊκού

Το «Αιολικό Πάρκο Παναχαϊκού» αποτελείται από δύο επιμέρους αιολικά πάρκα με τις ονομασίες «Παναχαϊκό Ι» και «Παναχαϊκό ΙΙ», τα οποία βρίσκονται στην κορυφογραμμή του ομώνυμου όρους στο Νομό Αχαΐας, και το δικαίωμα εκμετάλλευσής τους έχει η εταιρεία με την επωνυμία «ΑΙΟΛΙΚΗ ΠΑΝΑΧΑΪΚΟΥ Α.Ε.». Η εταιρεία «Αιολική Παναχαϊκού Α.Ε.» ανήκει στην ενεργειακή εταιρεία «Cesa Hellas A.E.», η οποία ανήκει στον ισπανικό όμιλο «ACCIONA», ενώ συμμετέχει και η εταιρεία «ΕΝ.ΤΕ.ΚΑ. Α.Ε.».

Τοποθεσία
Τα αιολικά πάρκα του Παναχαϊκού βρίσκονται στο βόρειο και κεντρικό τμήμα του Νομού Αχαΐας και εκτείνονται σε μήκος περίπου 20 χλμ. από βορρά προς νότο. Οδηγεί εκεί ορεινός χωματόδρομος από τα χωριά Σελλά και Πιτίτσα.

Λόγω της θέσης του, η οποία προσφέρει αμέριστη θέα προς την πόλη της Πάτρας, τη Γέφυρα Ρίου – Αντιρρίου, τον Πατραϊκό Κόλπο, τον Κορινθιακό Κόλπο, διάφορες περιοχές της Στερεάς Ελλάδας κ.λπ., αποτελεί τρόπον τινά τουριστικό προορισμό καθώς και σημείο ιδανικό για φωτογράφιση και αποτελεί μετά τη Γέφυρα Ρίου – Αντιρρίου το πλέον φωτογραφημένο θέμα της ευρύτερης περιοχής της Πάτρας, σχεδόν ήδη με τη λειτουργία του. Τα τελευταία χρόνια διοργανώνονται στο χώρο του αιολικού πάρκου αθλητικές εκδηλώσεις.

Τεχνικά χαρακτηριστικά
Το έργο χρηματοδοτήθηκε από το Γ΄ ΚΠΣ μέσω του επιχειρησιακού προγράμματος «Ανταγωνιστικότητα» και δίνει αρκετά μεγάλα ανταποδοτικά οφέλη στους δήμους Πάτρας και Ρίου.

Το αιολικό πάρκο «Παναχαϊκό Ι» εγκαινιάστηκε το 2006 απαρτιζόμενο από 41 τρίπτερες ανεμογεννήτριες, μοντέλου Vestas V52, με συνολική δυναμικότητα έκαστης 850 kW. Το αρχικό αιολικό πάρκο «Παναχαϊκό Ι» θεωρείται το μεγαλύτερο αιολικό πάρκο στην Ελλάδα. Το αιολικό πάρκο «Παναχαϊκό ΙΙ» εγκαινιάστηκε το 2009. Τα «Παναχαϊκό Ι» και «Παναχαϊκό ΙΙ» απαρτίζονται πλέον συνολικά από 57 ανεμογεννήτριες συνολικής ισχύος 48,5 MW με ανεμογεννήτριες τύπων Vestas και Siemens-Gamesa. 

Το αιολικό πάρκο «Παναχαϊκό Ι» έχει συνολική ισχύ 34,85 MW ενώ το «Παναχαϊκό ΙΙ» έχει συνολική ισχύ 13,6 MW. Το «Παναχαϊκό Ι» υπολογίζεται ότι παρέχει κάθε χρόνο 90.000 MWh, που τις χρησιμοποιεί η ΔΕΗ για να καλύπτει τις ανάγκες 25.000 περίπου σπιτιών της περιοχής της Πάτρας (5-7% των αναγκών της πόλης σε ηλεκτρικό ρεύμα).  

Ένα νέο αιολικό πάρκο κατασκευάζεται στο Παναχαϊκό όρος με 8 νέες ανεμογεννήτριες ισχύος 39 μεγαβάτ στη θέση Πλακουτσόβουνο – Μαλούρα – Κοκκινόβραχος των Δήμων Αιγιαλείας και Ερυμάνθου. Αν και η διαδικασία βρίσκεται στο στάδιο της αδειοδότησης, αναμένεται να ολοκληρωθεί η κατασκευή τους έως το 2024. Αρχικά ο σχεδιασμός ήταν για 27 ανεμογεννήτριες συνολικής ισχύος 48,6 μεγαβάτ, αλλά κατέληξαν στην αδειοδότηση 8 ανεμογεννητριών της ίδιας ισχύος. Μόλις ολοκληρωθεί η κατασκευή τους θα συνδεθούν με τη  γραμμή υπερύψηλής τάσης 400kV «KYT Μεγαλόπολης – ΚΥΤ Διστόμου». Οι ανεμογεννήτριες θα είναι διαμέτρου 112 μέτρων και θα φτάνουν σε ύψος τα 84 μέτρα. Το υψόμετρο που θα εγκατασταθούν είναι 1440-1500 μέτρων.

Αντιδράσεις 

Πολλές είναι οι αντιδράσεις των τοπικών φορέων, καθώς η περιοχή που θα εγκατασταθούν είναι εντός της  Ζώνης Ειδικής προστασίας (διπλά ενταγμένη στο Δίκτυο Natura) στο κέντρο διαδρομής απειλούμενων ειδών και ανησυχούν για τις επιπτώσεις που θα έχουν στο περιβάλλον. 

Οι αυξανόμενες ανάγκες για ενέργεια και η ταχύτατη αδειοδότηση τους, συντελούν στην ενίσχυση των αντιδράσεων για την εγκατάστασή τους, καθώς εκφράζουν την ανησυχία για τη γενικότερη εξέλιξη για την ανεξέλεγκτη εγκατάσταση των Αιολικών πάρκων. Τίθενται ερωτήματα και απορίες  αν τα οφέλη της αιολικής ενέργειας είναι λιγότερα από τις περιβαντολλογικές επιπτώσεις που θα επιφέρουν, και αν βέβαια έχουν γίνει εκτενώς όλες οι απαραίτητες περιβαντολλογικές μελέτες και αν τηρούνται όλες οι απαραίτητες προϋποθέσεις για την εγκατάστασή τους.

Λοιπά στοιχεία
Στα 1.588 μέτρα φιλοξενείται στους χώρους του αιολικού πάρκου μετεωρολογικός σταθμός ιδιοκτησίας του Εθνικού Αστεροσκοπείου Αθηνών.

Παραπομπές

Πηγές
 Δημήτριος Καπιδάκης, Αιολική ενέργεια, Αιολικό Παναχαϊκό Πάρκο. Πτυχιακή εργασία. ΑΤΕΙ Πατρών / Σχολή Τεχνολογικών Εφαρμογών / Τμήμα Ηλεκτρολογίας, Πάτρα 2012.

Εξωτερικοί σύνδεσμοι
 Γεωπληροφοριακός χάρτης της Ρυθμιστικής Αρχής Ενέργειας . rae.gr. Ανακτήθηκε: 14/08/2018.
 Παναχαϊκό: To Milky Way πάνω από το μεγαλύτερο αιολικό πάρκο της Ελλάδας (video) . agriniopress.gr. 02/08/2016. Ανακτήθηκε: 14/08/2018.
 Τρεις φίλοι τράβηξαν από ψηλά το Παναχαϊκό και το αιολικό πάρκο - Δείτε εντυπωσιακά βίντεο και φωτό. patrasnews.com. 1 Φεβρουαρίου 2016. Ανακτήθηκε: 14/08/2018.
 Αχαΐα: Και τρίτο αιολικό πάρκο στο Παναχαϊκό  https://pelop.gr/achaia-kai-trito-aioliko-parko-sto-panachaiko-2/  25 Απρ. 2022, Ανακτήθηκε : 4/5/2022
 ΕΓΚΑΤΑΣΤΑΣΗ ΑΙΟΛΙΚΩΝ ΠΑΡΚΩΝ ΣΤΙΣ ΟΡΟΣΕΙΡΕΣ ΤΟΥ  ΠΑΝΑΧΑΙΚΟΥ – ΕΡΥΜΑΝΘΟΥ – ΑΙΓΙΑΛΕΙΑΣ . (Β.Α.Π.Ε.) https://www.sylpyp.gr/%CE%B5%CE%B3%CE%BA%CE%B1%CF%84%CE%B1%CF%83%CF%84%CE%B1%CF%83%CE%B7-%CE%B1%CE%B9%CE%BF%CE%BB%CE%B9%CE%BA%CF%89%CE%BD-%CF%80%CE%B1%CF%81%CE%BA%CF%89%CE%BD-%CF%83%CF%84%CE%B9%CF%83-%CE%BF%CF%81%CE%BF/ , 10 Ιανουαρίου 2022 , Ανακτήθηκε: 4/5/2022
 Νέα οικολογική μαχαιριά στην καρδιά της Αιγιάλειας...https://www.alfavita.gr/koinonia/357123_nea-oikologiki-mahairia-stin-kardia-tis-aigialeias, 06.09.2021, Ανακτήθηκε :4/5/2022

Π
Κτίρια και κατασκευές στην Αχαΐα